เปิดตัวจ่ายเงินส่วนต่างประกันรายได้เกษตรกรชาวสวนปาล์มน้ำมันงวดแรก เกษตรกรที่มีคุณสมบัติถูกต้องได้รับเงินกว่า 2.5 แสนราย
เปิดตัวจ่ายเงินส่วนต่างประกันรายได้เกษตรกรชาวสวนปาล์มน้ำมันงวดแรก เกษตรกรที่มีคุณสมบัติถูกต้องได้รับเงินกว่า 2.5 แสนราย     นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดตัวการจ่ายเงินประกันรายได้งวดแรกให้แก่เกษตรกรชาวสวนปาล์มน้ำมัน ว่า วันที่ 1 ตุลาคม 2562 ถือเป็นวันแรกที่ธนาคารเพื่อการเกษตรและสหกรณ์การเกษตร (ธ.ก.ส.) ได้จ่ายเงินส่วนต่างจากโครงการประกันรายได้ปาล์มน้ำมัน เข้าบัญชีเกษตรกรชาวสวนปาล์มน้ำมัน ที่ได้ขึ้นทะเบียนเกษตรกร กับกรมส่งเสริมการเกษตรจำนวนประมาณ 260,000 ครัวเรือน สำหรับเงินส่วนต่างที่เกษตรกรได้รับในงวดแรก คือ 11,987 บาท ซึ่งเป็นเงินส่วนต่างที่คำนวณจากราคาประกันรายได้ที่ 4 บาทต่อกิโลกรัม โดยราคาตลาดขณะนี้อยู่ที่ 2.68 บาทต่อกิโลกรัม สำหรับการจ่ายเงินให้กับเกษตรกรจะจ่ายทุก 45 วัน รวมทั้งหมด 8 งวดนายศรายุทธ ยิ้มยวน รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ในครั้งนี้จะมีเกษตรกรที่มีคุณสมบัติถูกต้องได้รับเงินทั้งสิ้น 254,730 ราย เป็นเงิน 1,351 ล้านบาท สำหรับขั้นตอนในการจ่ายเงินประกันรายได้ เมื่อ ธ.ก.ส. ได้รับข้อมูลจากกรมส่งเสริมการเกษตร จะทำการประมวลข้อมูลพื้นที่การผลิต คำนวณปริมาณผลผลิต และเลขที่บัญชีเงินฝากของเกษตรกร เมื่อได้รับแจ้งราคาตลาดอ้างอิง ธ.ก.ส.จะทำคำนวณเงินชดเชยตามสิทธิ์ และจะทำการโอนเงินเข้าบัญชีเงินฝากของเกษตรกรโดยตรง โดยกำหนดเป็นงวดๆ ละไม่น้อยกว่า 45 วัน เริ่มจ่ายเงินงวดแรกในวันที่ 1 ตุลาคม 2562 งวดต่อไปจ่ายในวันที่ 1 หรือ 16 หากตรงกับวันหยุดราชการ หรือวันหยุดนักขัตฤกษ์ จะเลื่อนกำหนดจ่ายเร็วขึ้น